Diari Oficial de la Generalitat Valenciana


Sumari del DOGV 5688, del 25-01-2008 (2008/763)

ORDRE de 19 de desembre de 2007, de la Conselleria de Medi Ambient, Aigua, Urbanisme i Habitatge, per la qual s'aproven les bases reguladores de les subvencions per a la redacció d'instruments de paisatge als municipis de la Comunitat Valenciana i es convoquen les ajudes per a l'exercici 2008.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5688

Data del DOGV
:   25-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/763


Data del document
:   19-12-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Correcció d'errades

Anàlisi jurídica

 Descriptors 

:   * protecció del paisatge
    * reglamentació urbanística
    * gestió de l'espai
    * administració local
    * suport econòmic
    * ajuda pública

ORDRE de 19 de desembre de 2007, de la Conselleria de Medi Ambient, Aigua, Urbanisme i Habitatge, per la qual s'aproven les bases reguladores de les subvencions per a la redacció d'instruments de paisatge als municipis de la Comunitat Valenciana i es convoquen les ajudes per a l'exercici 2008. [2008/763]
El paisatge, entés com qualsevol part del territori tal com és percebuda per les poblacions, i no sols aquelles porcions dignes de ser preservades per les seues prominents qualitats estètiques, constitueix un patrimoni comú de tots els ciutadans i element fonamental de la seua qualitat de vida, i tal com determina la Llei 4/2004, de 30 de juny, de la Generalitat, d'ordenació del territori i protecció del paisatge. Estableix com un dels seus objectius promoure la protecció, gestió i ordenació del paisatge, com també organitzar la cooperació entre òrgans de l'administració en aquest camp.
Posteriorment, el Decret 120/2006, d'11 d'agost, del Consell, pel qual s'aprova el Reglament de paisatge de la Comunitat Valenciana, desenvolupa la Llei 4/2004 i fixa com a objectius fonamentals regular les accions de protecció, gestió i ordenació dels paisatges valencians per mitjà dels instruments de paisatge, integrar i preservar els valors paisatgístics de manera que siguen compatibles amb la seua utilització quotidiana, amb la creativitat i amb la millora de les seues condicions i organitzar la cooperació entre òrgans de l'administració i entre les distintes administracions territorials de la Comunitat Valenciana.
Per a la consecució dels objectius descrits, la legislació vigent en matèria de paisatge crea una sèrie d'instruments de paisatge, entre els quals es troben els programes de paisatge, que poden tramitar-se de forma independent o com a part d'altres instruments com són els estudis de paisatge i els estudis d'integració paisatgística, i que concreten les actuacions per a garantir la preservació, millora i posada en valor dels paisatges que pel seu valor natural, visual, cultural o pel seu estat de degradació requereixen intervencions específiques i integrades, concretant els projectes específics necessaris per a fer-ho.
Els programes de paisatge són instruments de gestió del paisatge que han d'establir els compromisos temporals, econòmics, financers i administratius per a la posada en pràctica de les actuacions proposades per aquests. Aquests programes, d'acord amb el que s'ha definit en la legislació vigent, podran ser d'imatge urbana i de restauració paisatgística. Els primers són instruments destinats a la millora de la qualitat i l'atractiu dels espais dels nuclis urbans i del seu entorn immediat en relació amb la seua incidència sobre el paisatge, i poden actuar sobre aspectes com la seqüència visual dels accessos al nucli, la silueta urbana, la formalització d'un vora clara entre el nucli urbà i el camp obert, la incorporació a l'escena urbana d'elements naturals i històrics representatius, la configuració d'un sistema d'espais públics oberts que estructure tot el nucli urbà, o la seguretat de vianants per a l'ús d'espais públics, entre altres. Quant als segons, són instruments que tenen com a objecte la restauració o rehabilitació d'aquells espais el paisatge dels quals ha patit un elevat grau de deteriorament com a conseqüència de les activitats humanes o de la falta d'actuacions per al seu manteniment, i poden actuar en aquest cas en la recuperació de paisatges degradats per abandó o cessament d'activitats productives, deteriorament del sòl, activitats i elements impropis, catàstrofes naturals, deteriorament de l'escena o de la vista d'elements singulars, implantació d'infraestructures i instal·lacions publicitàries i altres de naturalesa anàloga.
La conselleria de Medi Ambient, Aigua, Urbanisme i Habitatge, a fi de promoure la cooperació entre òrgans de l'administració i donar suport a les entitats locals de la Comunitat Valenciana en el finançament de diverses actuacions de millora i protecció dels seus paisatges, a través de la Direcció General de Paisatge, promou la convocatòria següent.
Per això, i ateses les facultats que em confereix l'article 28 de la Llei 5/1983, de 30 de desembre, del Consell, segons la modificació efectuada per Llei 12/2007, de 20 de març, i l'article 47.3 del Text refós de la llei d'hisenda pública de la Generalitat,
ORDENE
Article 1. Objecte i àmbit d'aplicació
1. Constitueix l'objecte d'aquesta ordre convocar la concessió d'ajudes i subvencions públiques gestionades per la Direcció General del Paisatge de la conselleria de Medi Ambient, Aigua, Urbanisme i Habitatge de la Generalitat Valenciana, a aquelles entitats locals que hagen d'escometre la redacció i la tramitació d'instruments de paisatge denominats programes de paisatge adaptats a l'actual àmbit normatiu, per a l'exercici 2008, i aprovar les bases reguladores per les quals es regeix la concessió d'aquestes.
2. Aquesta ordre s'aplicarà a l'ajuda següent, la qual es regirà per les bases reguladores que figuren en l'annex I:
- Ajudes a les entitats locals de la Comunitat Valenciana per a l'elaboració i tramitació de programes de paisatge previstos en el capítol VI del Decret 120/2006, d'11 d'agost, del Consell, pel qual s'aprova el Reglament de paisatge de la Comunitat Valenciana.
Article 2. Finançament de les ajudes
Per a l'exercici 2008, l'import global màxim i la línia de subvenció destinades, han sigut consignades en el Projecte de llei de pressupostos per a l'exercici 2008, a càrrec de la línia T624200, programa 442.70, i un import global màxim de 500.000,00 euros.
DISPOSICIONS ADDICIONALS
Primera
La convocatòria de les ajudes establides en aquesta ordre es tramitarà pel procediment anticipat, d'acord amb l'Ordre de 26 de setembre de 1994, de la conselleria d'Economia i Hisenda, per la qual cosa la seua concessió estarà condicionada a l'existència, en el pressupost de l'exercici 2008 de crèdit suficient i adequat.
Tots els actes dictats en els expedients de subvenció, s'entendran condicionats al fet que, quan es dicte la corresponent resolució de concessió subsistisquen les mateixes circumstàncies de fet i de dret existents en el moment en què es van produir aquells actes.
Segona
Per al coneixement de totes les qüestions que suscite el desenvolupament d'aquesta ordre serà competent la conselleria de Medi Ambient, Aigua, Urbanisme i Habitatge.
Tercera
Les ajudes establides en aquesta ordre per a l'elaboració i tramitació d'instruments de paisatge denominats programes de paisatge, en ser exclusius beneficiaris d'aquestes les entitats locals de la Comunitat Valenciana, que són entitats que no exerceixen activitats econòmiques, queden excloses de l'àmbit de l'article 87.1 del tractat Constitutiu de la Comunitat Europea.
DISPOSICIONS FINALS
Primera
En tot allò no regulat en aquesta ordre s'aplicarà el que disposa el Decret legislatiu de 26 de juny de 1991, de la Generalitat Valenciana, pel qual s'aprova el Text refós de la llei d'hisenda pública de la Generalitat Valenciana, com també els preceptes bàsics de la Llei 38/2003, de 17 de novembre, general de subvencions, i del Reial decret 887/2006, de 21 de juliol, pel qual s'aprova el Reglament general de subvencions.
Segona
Aquesta ordre produirà efectes a partir de l'endemà de la publicació en el Diari Oficial de la Comunitat Valenciana.
Tercera
Contra aquesta ordre, la qual posa fi a la via administrativa, es pot interposar recurs contenciós administratiu en el termini de dos mesos comptadors des de l'endemà de la publicació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juny, reguladora de la jurisdicció contenciosa administrativa.
Tot això sense perjudici de la interposició de recurs potestatiu de reposició davant de l'autoritat que dicta l'acte, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
València, 19 de desembre de 2007.- El conseller de Medi Ambient, Aigua, Urbanisme i Habitatge: Jose Ramón García Antón.
ANNEX I
Bases per les quals s'estableix el règim d'ajudes i subvencions públiques de la Generalitat a entitats locals per a la redacció d'instruments de paisatge adaptats a les determinacions contingudes en la legislació vigent
Primera. Objecte
Aquestes bases tenen com a objecte establir el règim de les ajudes i subvencions per a la redacció, per les entitats locals de l'àmbit territorial de la Comunitat Valenciana, de programes de paisatge adaptats a les determinacions contingudes en el Decret 120/2006, d'11 d'agost, del Consell, pel qual s'aprova el Reglament de paisatge de la Comunitat Valenciana.
Segona. Requisits dels beneficiaris
1. Podran sol·licitar aquestes ajudes les entitats locals de la Comunitat Valenciana en el terme municipal de les quals, elaboren i aproven programes de paisatge per a l'execució d'actuacions que tinguen com a objecte la restauració paisatgística i millora de la imatge urbana del municipi.
2. No podran obtenir la condició de beneficiari de les ajudes regulades en aquesta ordre les persones o entitats en els quals concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.
Tercera. Activitats objecte d'ajuda
Seran actuacions objecte d'aquestes ajudes la redacció per les entitats locals de programes de paisatge adaptats a les determinacions contingudes en el capítol VI del títol III del Decret 120/2006, d'11 d'agost, del Consell, pel qual s'aprova el Reglament de paisatge de la Comunitat Valenciana.
Quarta. Quanties de les ajudes
L'ajuda que ha de rebre cada entitat local serà fins al 100% de l'import global dels honoraris tècnics de redacció del document excloent l'IVA, el qual no serà objecte de subvenció.
Cinquena. Obligacions dels beneficiaris
1. Amb caràcter general, els beneficiaris de les ajudes hauran de:
a) Complir l'objectiu, i executar el projecte si és el cas, realitzar l'activitat o adoptar el comportament que fonamenta la concessió de la subvenció.
b) Justificar el compliment dels requisits i les condicions, com també la realització del projecte o activitat i el compliment de la finalitat que determinen la concessió o el gaudi de la subvenció.
c) Sotmetre's a les actuacions de comprovació, que ha d'efectuar l'òrgan concedent, com també qualssevol altres de comprovació i control financer que li siguen requerides en l'exercici d'aquestes actuacions.
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
e) Fer constar en tota documentació o informació pròpia de l'activitat que aquesta està subvencionada per la conselleria de Medi Ambient, Aigua, Urbanisme i Habitatge de la Generalitat.
f) Complir les altres obligacions previstes en l'article 14 de la Llei 38/2003, de 17 de novembre, general de subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Sisena. Sol·licituds i documentació
1. La sol·licitud s'haurà de presentar amb anterioritat a la realització de l'activitat o projecte per al qual se sol·licita l'ajuda. El sol·licitant podrà executar els projectes una vegada presentada la sol·licitud, sense esperar que la concessió d'ajuda es produïsca i sense que això prejutge la decisió que finalment s'adopte.
2. La presentació de sol·licitud no generarà cap dret a obtenir subvenció. Tampoc determinarà reconeixement de drets en futures subvencions amb el mateix objecte.
3. La sol·licitud es formalitzarà en instància degudament emplenada, adreçada a la Direcció General del Paisatge, segons model que s'adjunta a aquesta ordre, acompanyada dels documents següents:
a) Identificació de l'ens local que ho sol·licita i nombre d'habitants de la població de dret.
b) Proposta d'honoraris per als treballs d'elaboració del programa de paisatge.
c) Memòria tècnica i documentació gràfica de l'objecte del programa de paisatge on es detalle l'abast de l'actuació i es justifique la necessitat escometre la seua elaboració, d'acord amb les determinacions contingudes en l'article 62 del Decret 120/2006, d'11 d'agost, del Consell, pel qual s'aprova el Reglament de paisatge de la Comunitat Valenciana. Aquesta documentació haurà de constar almenys de:
- Descripció dels problemes detectats, objectius que es plantegen i proposta de l'àmbit d'actuació, tot això d'acord amb els criteris de valoració exposats en la base desena d'aquest annex.
- Justificació de l'oportunitat del desenvolupament del programa de paisatge proposat, de la seua adequació als fins establits per a aquesta classe d'actuacions i dels beneficis que s'obtindran amb l'execució del corresponent programa.
- Llista i descripció de totes les actuacions o projectes concrets que desenvoluparan el programa.
- Documentació gràfica de l'àmbit de l'actuació i el seu entorn que incloga tant la descripció de la situació existent, com la de la prevista amb l'execució i posterior desenvolupament del programa de paisatge, aportant plans de planta, seccions, fotografies, fotomuntatges i tota aquella documentació que s'estime necessària per a la descripció de les actuacions proposades.
- Cronograma global d'actuacions amb el cost i finançament d'aquestes, de manera que s'assegure la viabilitat econòmica i temporal del programa proposat.
4. L'escrit de sol·licitud haurà d'acompanyar-se necessàriament de la documentació següent:
a) Acord del ple de l'entitat local corresponent comprensiu dels punts següents:
1. Facultar el president de l'entitat local de què es tracte per a sol·licitar de la conselleria de Medi Ambient, Aigua, Urbanisme i Habitatge, l'ajuda necessària per a la redacció del programa de paisatge, com també per a subscriure tots els documents que pogueren derivar-se de l'execució d'aquest.
2. Compromís d'acceptació futura de la subvenció sol·licitada en els termes en què puga concedir-se, si resulten beneficiaris.
Sense perjudici del que disposa el paràgraf precedent, la corporació local subvencionada podrà renunciar a la subvenció concedida i ho haurà de comunicar en el termini màxim dels 10 dies hàbils següents al de la recepció de la notificació de la resolució de concessió, i en aquest cas la conselleria de Medi Ambient, Aigua, Urbanisme i Habitatge efectuarà les gestions necessàries per a alliberar el crèdit disposat. Aquesta comunicació haurà d'adreçar-se a la Direcció General del Paisatge.
3. Compromís de notificar a la Direcció General del Paisatge l'estat de la tramitació de l'expedient contractual, en el termini màxim d'un mes a partir de la recepció de la notificació per la qual es concedeix la subvenció.
4. Compromís de formalitzar el contracte per a la redacció del programa de paisatge en el termini màxim de 3 mesos des de la concessió de la subvenció.
5. Compromís de lliurar a la Direcció General del Paisatge la documentació del programa de paisatge de les fases que es vagen executant, conforme se subvencionen en suport paper i digital.
6. Manifestació expressa del fet que es coneix i s'accepta que la quantitat amb què la conselleria pot subvencionar no es veurà incrementada per cap motiu, i que conseqüentment aniran a càrrec de l'entitat beneficiària el finançament i el pagament de l'addicional necessari.
7. Manifestació expressa del fet que es coneixen i s'accepten tots els requisits i terminis de presentació que s'estableixen en aquesta ordre, com també que l'incompliment d'aquests facultarà la conselleria de Medi Ambient, Aigua, Urbanisme i Habitatge a revocar la subvenció concedida, i se'n podrà derivar l'obligació de tornar les quantitats que hagen pogut percebre d'acord amb el que estableix la legislació vigent.
8. Manifestació expressa de comprometre's a no rebre altres ajudes o subvencions públiques que superen l'import dels honoraris tècnics de redacció de l'instrument de paisatge.
a) Imprés d'alta de tercers per a pagaments de la Generalitat Valenciana, degudament emplenat (model annex).
b) Calendari de terminis per a l'elaboració i tramitació municipal del programa de paisatge objecte de les ajudes, la duració màxima del qual no podrà excedir dos anys comptadors a partir de la firma del contracte amb l'equip redactor fins a la presentació en l'òrgan competent a l'efecte de l'aprovació definitiva.
c) Declaració, si és el cas, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte (model adjunt).
d) Declaració responsable acreditativa de no estar incurs en les prohibicions per a obtenir la condició de beneficiari establida en l'article 13, apartat 2 de la Llei 38/2003, de 17 de novembre, general de subvencions.
5. La presentació d'una sol·licitud de l'ajuda o subvenció pública no generarà cap compromís de concessió d'aquella.
6. Així mateix, es podrà requerir del sol·licitant qualsevol altra dada, document i informe complementari que resulte necessaris per a la resolució de l'expedient, com també l'acreditació dels requisits a què es refereix la documentació administrativa.
Setena. Lloc i termini de presentació de sol·licituds
Les sol·licituds de les corporacions locals interessades hauran d'anar adreçades a la Direcció General del Paisatge i s'hauran de presentar en les dependències del Registre General de la conselleria de Medi Ambient, Aigua, Urbanisme i Habitatge, siti al carrer Francesc Cubells número 7, 46664 València, o per qualsevol dels mitjans establits en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desenvolupament del que estableix la Llei 24/1998, de 13 de juliol, del servei postal universal i de l'alliberament dels serveis postals, en sobre obert, a fi que l'exemplar destinat a la conselleria de Medi Ambient, Aigua, Urbanisme i Habitatge siga datat i segellat abans de ser certificat.
El termini de presentació de sol·licituds i de la documentació exigida serà de deu dies naturals comptadors a partir de l'endemà a la publicació d'aquesta ordre en el Diari Oficial de la Comunitat Valenciana.
Vuitena. Esmena de sol·licituds
Quan la sol·licitud no reunisca els requisits establits en aquesta ordre o no s'adjunte la documentació que d'acord amb aquesta resulte exigible, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener, es requerirà l'interessat perquè en el termini de 10 dies, esmene la falta o acompanye la documentació necessària amb indicació que si no ho fa així se li tindrà per desistit de la sol·licitud, després de la resolució prèvia que haurà de ser dictada en les termes previstos en l'article 42 de la llei esmentada.
Novena. Ordenació i instrucció del procediment
1. L'òrgan encarregat de l'ordenació i instrucció del procediment serà la Direcció General del Paisatge, la qual, d'ofici, acordarà totes les actuacions necessàries per a la determinació, el coneixement i la comprovació de les dades per raó de les quals ha de pronunciar-se la resolució.
2. Les memòries seran sotmeses a informes de tècnics designats per la directora general del Paisatge, d'acord amb l'article 46.3 del Text refós de la llei d'hisenda pública de la Generalitat Valenciana.
3. En qualsevol moment del procediment i a l'efecte de la seua resolució, el servei corresponent podrà demanar els informes tècnics que es consideren necessaris.
4. Si en la fase d'instrucció del procediment s'estima necessari l'aportació de qualsevol documentació, es concedirà al beneficiari un termini de deu dies per a la seua presentació, transcorregut el qual se li podrà declarar decaigut en el seu dret al tràmit d'aportació documental, de conformitat amb el que disposa l'article 76 de la Llei 30/1992, de 26 de novembre, de règim jurídic de les administracions públiques i del procediment administratiu comú.
La resolució en què es tinga per transcorregut el termini, decaient el beneficiari en el seu dret al tràmit, i el consegüent decaïment en el dret al cobrament, total o parcial, de la subvenció concedida, serà dictada per conseller de Medi Ambient, Aigua, Urbanisme i Habitatge.
Deu. Valoració, tràmit i criteris de concessió
1. La concessió de les ajudes es realitzarà mitjançant el procediment de concurrència competitiva a què es refereix l'article 22 de la Llei 38/2003, de 17 de novembre, general de subvencions, d'acord amb els criteris de valoració que s'indiquen en l'apartat cinqué.
2. La valoració de les sol·licituds la durà a terme per una comissió de valoració, presidida per la directora general del Paisatge o persona a la qual delegue amb aquest fi, un tècnic del servei corresponent, i un funcionari d'Administració general, el qual farà de secretari, aquests últims designats per la directora general.
3. La comissió de valoració, atenent als criteris i requisits establits i d'acord amb la disponibilitat pressupostària, emetrà un informe en què es concrete el resultat de l'avaluació efectuada.
4. El servei corresponent, a la vista de l'expedient i de l'informe de la comissió de valoració, formularà la proposta de resolució provisional, degudament motivada, i la notificarà als interessats per qualsevol mitjà que permeta tenir constància de la recepció per l'interessat, com també data, la identitat i el contingut de la notificació, i els donarà un termini de 10 dies per a la presentació d'al·legacions. Examinades les al·legacions presentades, s'elevarà al conseller de Medi Ambient, Aigua, Urbanisme i Habitatge una proposta de resolució definitiva, la qual haurà de contenir la llista de beneficiaris, l'import de cada subvenció, l'avaluació i els criteris de valoració aplicats.
5. S'hauran de tenir en compte els criteris de valoració següents en ordre de prioritat:
- La realització d'actuacions de millora i posada en valor dels valors paisatgístics en els nuclis urbans.
- La realització de corredors verds urbans o naturals de connexió, per a la creació d'una infraestructura verda.
- La realització d'actuacions de millora en zones amb pèrdua notòria dels valors paisatgístics.
- Les necessitats reals i justificades d'oportunitat en la posterior execució i desenvolupament del programa de paisatge.
Onze. Resolució de la concessió de les ajudes i formalització
1. Correspon al conseller de Medi Ambient, Aigua, Urbanisme i Habitatge dictar la resolució de la concessió de les ajudes.
2. La resolució, la qual haurà de ser motivada, es publicarà en el Diari Oficial de la Comunitat Valenciana d'acord amb el que estableix l'article 59.5.b) de la Llei 30/1992, de 26 de novembre, de règim jurídic de les administracions públiques i del procediment administratiu comú, modificat per la Llei 4/1999, de 13 de gener.
3. La resolució haurà de contenir la llista de beneficiaris de cada actuació objecte de subvenció, com també la quantia subvencionable que s'ha de justificar, l'import de l'ajuda concedida a cada beneficiari, indicant els percentatges o quanties unitàries aplicats per a la seua determinació, com també, si és el cas, el termini o la data límit per a la presentació de la documentació justificativa. Així mateix, hauran de constar les sol·licituds desestimades i el motiu pel qual es desestimen.
4. El termini màxim de resolució del procediment serà de tres mesos comptadors a partir de la finalització del termini de presentació de sol·licituds. Transcorregut aquest sense que hi haja una resolució expressa, s'entendran desestimades per silenci administratiu, en els termes que preveu l'article 44 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
5. El termini màxim d'execució de les actuacions subvencionades, es ressenyarà en la resolució adjudicatària.
6. Els beneficiaris de les subvencions podran renunciar expressament a aquestes en el termini d'un mes a partir de l'endemà de la notificació de la resolució de la concessió.
7. La resolució es notificarà als interessats en els termes que preveu l'article 58 de la Llei 30/1992, de 26 de novembre, de règim jurídic de les administracions públiques i del procediment administratiu comú.
8. La recepció de la notificació de la resolució de concessió bastarà per a perfeccionar els drets i obligacions de les parts sense necessitat ulteriors formalitats.
Dotze. Recursos
Les resolucions adoptades posen fi a la via administrativa. Contra aquestes resolucions es pot interposar recurs contenciós administratiu en el termini de dos mesos comptadors des de l'endemà de la notificació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
Tot això sense perjudici de la interposició del recurs potestatiu de reposició, en el termini d'un mes des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999.
Tretze. Pagament de les ajudes i terminis de lliurament
El pagament de les ajudes concedides s'efectuarà en les fases següents:
a) Un 15% de la subvenció en el moment de la concessió d'aquesta.
b) Un 30% de la subvenció a la presentació del document per a pla de participació pública i inici d'aquest.
c) Un 25% de la presentació del document del programa del paisatge per a la seua aprovació provisional per l'entitat local.
La falta de presentació davant de la conselleria de la documentació requerida per al pagament d'aquesta fase en el termini de nou mesos comptadors des de la firma del contracte amb l'equip redactor podrà implicar la pèrdua de la subvenció, excepte causa expressament justificada per l'entitat local, que haurà de ser valorada per la conselleria, a l'efecte de prorrogar el termini assenyalat o, si és el cas, de resoldre l'expedient.
d) Un 25% de la subvenció es pagarà una vegada remés el document per a l'aprovació definitiva a la conselleria.
e) El 5% restant es pagarà després de l'aprovació definitiva del document per part de l'òrgan competent.
f) Transcorreguts dos mesos del termini màxim establit es resoldrà l'expedient totalment o parcial.
La conselleria de Medi Ambient, Aigua, Urbanisme i Habitatge farà efectives directament les ajudes en favor de l'entitat beneficiària mitjançant l'aportació de factures aprovades de la despesa amb els corresponents justificants de pagament, lliurament de la documentació en suport paper i digital i certificat emés pel secretari de la corporació acreditant la superació de la fase corresponent.
Catorze. Règim de compatibilitat
Aquestes ajudes o subvencions seran compatibles amb ajudes d'altres administracions públiques, o d'altres ens públics o privats. No obstant això, l'import de les ajudes regulades en aquesta ordre en cap cas podrà ser de tal quantia que, aïlladament, o en concurrència amb ajudes d'altres administracions públiques, o d'altres ens públics o privats, supere el cost total d'honoraris de redacció del programa de paisatge corresponent.
Quinze. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, incomplint el que estableix la base dotze, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment pel beneficiari dels requisits i condicions que van donar lloc a l'atorgament de l'ajuda, com també la falta de justificació o la justificació insuficient de l'ajuda concedida en el termini establit a aquest efecte, com també la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.
3. La resolució corresponent serà dictada el conseller de Medi Ambient, Aigua, Urbanisme i Habitatge.
Setze. Del reintegrament de les ajudes
Per al reintegrament de les ajudes s'aplicaran les normes recollides en els articles 36 i 37 de la Llei 38/2003, de 17 de novembre, general de subvencions.
Dèsset. Règim d'infraccions i sancions
El règim sancionador en la matèria regulada en aquesta ordre serà l'establit en el títol IV de la Llei 38/2003, de 17 de novembre, general de subvencions.